กลุ่มเสียวฟันส่งขนาดเล็กบูมตลาดไทย
เซ็นโซดายน์ฯ ส่งไซส์เล็กเจาะร้านสะดวกซื้อ รับแนวโน้ม 5 ปี คนไทยเสียวฟันมากขึ้น
10 ส.ค. 2554

เซ็นโซดายน์ฯ ส่งไซส์เล็กเจาะร้านสะดวกซื้อ รับแนวโน้ม 5 ปี คนไทยเสียวฟันมากขึ้น
นางเวเนสสา ฟราโก โกเซ็นเพียว ผู้จัดการทั่วไป บริษัท แกล็กโซสมิทไคลน์ (ประเทศไทย) เปิดเผยว่า จะใช้งบกว่า 120 ล้านบาท ทำตลาดเชิงรุกยาสีฟันเซ็นโซดายน์ สูตรใหม่รีแพร์ แอนด์ โพรเทกต์ ชูจุดขายลดอาการเสียวฟัน ที่ต่างไปจากยี่ห้ออื่นด้วยนวัตกรรมโนวามิน ซึ่งเป็นสินค้านำเข้าจากประเทศอังกฤษ รวมทั้งจะใช้กลยุทธ์ขนาดหรือไซส์ซิง 2 ขนาด คือ 100 กรัม 199 บาท เข้าช่องทางโมเดิร์นเทรด และขนาด 27 กรัม ราคา 49 บาท เข้าร้านสะดวกซื้อ
บริษัทใช้กลยุทธ์ไซส์ซิงหลังโรงงานในประเทศอังกฤษได้เพิ่มสายการผลิตใหม่ในกลุ่มยาสีฟันเซ็นโซดายน์ขนาดเล็กเพื่อทำตลาดเป็นครั้งแรก เพื่อให้ผู้บริโภคมีโอกาสได้เข้าถึงยาสีฟันในกลุ่มที่ดูแลรักษาช่องปากได้ง่ายขึ้น จากปัจจุบันมีโรงงานผลิตสินค้าดังกล่าว 3 แห่ง คือ ประเทศไทย ออสเตรเลีย และอังกฤษ ผลิตยาสีฟันเซ็นโซดายน์ 7 สูตรหลัก ทำตลาด คือ สูตรออริจินัล, เฟรชมินท์, คูลเจล, ดูแลเหงือก, ไวท์เทนนิง, โทเทิล แคร์ และ ล่าสุด รีแพร์ แอนด์ โพรเทกท์
การทำตลาดดังกล่าวเพื่อรับตลาดยาสีฟันแข่งขันสูง โดยเฉพาะกลุ่มลดอาการเสียวฟันและดูแลเหงือก ที่แนวโน้มเติบโตสูงต่อเนื่องในช่วง 2-3 ปีที่ผ่านมา มีสัดส่วนตลาดเพียง 5% ของมูลค่ายาสีฟันรวมกว่า 6,400 ล้านบาท และเพิ่มเป็น 10% ในปัจจุบัน ซึ่งแนวโน้ม 5 ปี อาจมีสัดส่วนเพิ่มขึ้นเป็น 20-30% ของตลาดรวม เช่นเดียวกับตลาดยาสีฟันในประเทศอังกฤษ ด้านบริษัทปีนี้ตั้งเป้าโต 30% จาก 2 ยี่ห้อ เซ็นโซดายน์และพาโรดอนแทค“สอดคล้องกับผลวิจัยของบริษัท และเจ้าของสินค้ารายอื่นที่พบว่า กลุ่มเป้าหมายผู้บริโภคชาวไทยในปัจจุบันมักมีอาการเสียวฟันคิดเป็นสัดส่วน 40% หรือในทุกๆ4 คนจากจำนวน 10 คน รวมทั้งมีบางรายที่ยังไม่แสดงอาการ ซึ่งเป็นช่องว่างในการทำตลาดยาสีฟันกลุ่มลดอาการเสียวฟันในไทยอย่างต่อเนื่อง” นางเวเนสสา กล่าวปัจจุบันตลาดยาสีฟันมามูลค่ารวมกว่า 6,400 ล้านบาท แบ่งเป็น กลุ่มเด็ก และ ไวท์เททนิง รวมกันราว 9% กลุ่มทั่วไป 39% กลุ่มลดอาการเสียวฟัน 10.5% กลุ่มดูแลรักษาเหงือก 20% และสมุนไพร 20%โดยกลุ่มลดอาการเสียวฟัน มีอัตราการเติบโตมากสุดราว 33% และมีแนวโน้มเติบโตต่อเนื่อง ปัจจุบันเซ็นโซดายน์ ครองส่วนแบ่งตลาดยาสีฟันกลุ่มนี้ เป็นอันดับ1 ด้วยส่วนแบ่ง 59% โดยปีนี้บริษัทตั้งเป้าหมายเติบโต 30% และมีส่วนแบ่งตลาดรวมยาสีฟัน จาก2 แบรนด์คือ เซ็นโซดายน์ และพาโรดอนแทค อยู่ที่ 9%